যোগীরাজ্যে SIR শেষ! বাদ পড়লেন কতজন? জানলে চমকে উঠবেন

ওয়েব ডেস্ক: কয়েকদিন আগেই এসআইআর (SIR) প্রক্রিয়া নিয়ে উদ্বেগ প্রকাশ করেছিলেন উত্তরপ্রদেশের (Uttar Pradesh) মুখ্যমন্ত্রী যোগী আদিত্যনাথ (Yogi Adityanath)। সেই সঙ্গে জানিয়েছিলেন যে, ভোটার তালিকার নিবিড় সংশোধনে সে রাজ্যে প্রায় চার কোটি ভোটারের নাম বাদ পড়তে পারে। কিন্তু এসআইআর শেষ হতেই সামনে এল আসল ছবিটা। সূত্র বলছে, উত্তরপ্রদেশে ২.৮৯ কোটি ভোটারের নাম বাদ পড়তে চলেছে যা রাজ্যের মোট নিবন্ধিত ভোটারের প্রায় ১৮.৭ শতাংশ।

প্রাথমিকভাবে যে তথ্য মিলেছে, তাতে দেখা যাচ্ছে এই বিপুল বাদের তালিকায় রয়েছেন অনেকেই। ২.৮৯ কোটির মধ্যে ১.২৬ কোটি ভোটার স্থায়ীভাবে স্থানান্তরিত হয়েছেন। এছাড়া প্রায় ৪৬ লক্ষ ভোটারের মৃত্যু হয়েছে এবং ২৩.৭০ লক্ষ ভোটার দুই জায়গায় নাম নথিভুক্ত থাকার বিষয়টি স্বীকার করেছেন। শুধু তাই নয়, যোগীরাজ্যের ৯.৫৭ লক্ষ ভোটার এসআইআর ফর্ম ফেরতই দেননি এবং ৮৩.৭৩ লক্ষ ভোটার ‘অনুপস্থিত’ হিসেবে এমন তালিকা থেকে পড়েছেন।

আরও পড়ুন: ১ জানুয়ারি ২০২৬ থেকে বদল একগুচ্ছ নিয়ম! LPG, আধার–প্যান লিঙ্ক থেকে গাড়ির দামে বড় ধাক্কা!

এসআইআর-এ বাদের নিরিখে লখনউয়ের পরিস্থিতি বেশি উদ্বেগজনক। কারণ যোগীরাজ্যের এই জেলার জেলার মোট প্রায় ৩৯ লক্ষ নিবন্ধিত ভোটারের মধ্যে ১২ লক্ষের তথ্য সংগ্রহ করা যায়নি, যা সেখানের মোট ভোটারের প্রায় ৩০ শতাংশ। এর মধ্যে অন্তত ৫.৪ লক্ষ ভোটারের নাম ছিল একাধিক জায়গায় এবং তাঁরা নিজেদের জন্মস্থানকেই ভোটার ঠিকানা হিসেবে বজায় রাখতে চেয়েছেন। এছাড়াও লখনউয়ে ৪.৩ লক্ষ ভোটারকে খুঁজে পাওয়া যায়নি বলে জানিয়েছেন বিএলও’রা।

উল্লেখ্য, উত্তরপ্রদেশে গত ৪ নভেম্বর থেকে বিএলও’রা এসআইআর ফর্ম বিলি শুরু করেন। প্রথম এর সময়সীমা ছিল ৪ ডিসেম্বর পর্যন্ত, যদিও পরে দু’বার বাড়িয়ে শেষ তারিখ দাঁড়ায় ৩১ ডিসেম্বর। ঐ দিনই খসড়া তালিকা প্রকাশ করা হবে। আগামী বছরের ২১ ফেব্রুয়ারি পর্যন্ত চলবে ফর্ম যাচাই ও নিষ্পত্তির প্রক্রিয়া এবং ২৮ ফেব্রুয়ারি যোগীরাজ্যে চূড়ান্ত ভোটার তালিকা প্রকাশ করবে কমিশন (Election Commission)।