লিভ-ইন সম্পর্ক কি আইনের চোখে বৈধ? কী বলল হাইকোর্ট?

ওয়েব ডেস্ক: সামাজিক স্বীকৃতি থাকুক বা না থাকুক, লিভ-ইন সম্পর্ক (Live-in Relationship) আইনের চোখে অপরাধ নয়। লিভ-ইন সম্পর্কের ধারণা সমাজের সকল স্তরের কাছে গ্রহণযোগ্য নাও হতে পারে, তবে এই ধরনের সম্পর্ক কোনও ভাবেই অবৈধ নয় – এবার এ কথা স্পষ্টভাবে জানিয়ে দিল এলাহাবাদ হাইকোর্ট (Allahabad High Court)। উত্তরপ্রদেশের (Uttar Pradesh) বিভিন্ন প্রান্তের ১২ জন লিভ-ইন দম্পতির নিরাপত্তা নিশ্চিত করতে রাজ্য পুলিশকে নির্দেশ দিয়েছে আদালত।

পরিবারের তরফে হুমকির অভিযোগ তুলে ১২ জন মহিলা হাইকোর্টে আবেদন করেছিলেন। সেই আবেদনের শুনানির পর বিচারপতি বিবেক কুমার সিং পর্যবেক্ষণে জানান, বিবাহের পবিত্রতা ছাড়া একসঙ্গে বসবাস করাকে অপরাধ হিসেবে গণ্য করা যায় না। প্রাপ্তবয়স্ক কোনও ব্যক্তি নিজের সঙ্গী বেছে নেওয়ার অধিকার রাখেন এবং সেই সিদ্ধান্তে হস্তক্ষেপ করার অধিকার পরিবারের বা অন্য কোনও ব্যক্তির নেই।

আরও পড়ুন: জলের বোতল–খাবারের প্যাকেট থেকে ক্যানসারের অভিযোগ, জনস্বার্থ মামলা খারিজ সুপ্রিম কোর্টে

আদালত আরও উল্লেখ করে, ২০০৫ সালের ‘পারিবারিক সহিংসতা থেকে নারীর সুরক্ষা আইন’-এ পারিবারিক সম্পর্কে থাকা মহিলাদের সুরক্ষা, ভরণপোষণ ও অন্যান্য অধিকার দেওয়ার বিধান রয়েছে। উল্লেখযোগ্যভাবে, ওই আইনে ‘স্ত্রী’ শব্দটি ব্যবহার করা হয়নি, যা লিভ-ইন সম্পর্কে থাকা মহিলাদের সুরক্ষার ক্ষেত্রেও আইনি স্বীকৃতির ইঙ্গিত দেয়।

বিচারপতির পর্যবেক্ষণ অনুযায়ী, একজন ব্যক্তি সাবালক হওয়ার পর নিজের জীবনসঙ্গী বেছে নিলে তাঁদের শান্তিপূর্ণ সম্পর্কে কোনও ধরনের বাধা সৃষ্টি করা সাংবিধানিক অধিকারের পরিপন্থী। সংবিধান অনুযায়ী, রাষ্ট্রের দায়িত্ব প্রতিটি নাগরিকের জীবন ও ব্যক্তিগত স্বাধীনতা রক্ষা করা।